## Odluka Ustavnog suda Republike Hrvatske broj U-VIIA-2249/2005 od 23. svibnja 2005.

### NN 66/2005 (30.5.2005.), Odluka Ustavnog suda Republike Hrvatske broj U-VIIA-2249/2005 od 23. svibnja 2005.

# USTAVNI SUD REPUBLIKE HRVATSKE

**1319**

Ustavni sud Republike Hrvatske, u I. Vijeću za
izborne sporove, u sastavu sudac Nevenka Šernhorst, predsjednik Vijeća, te suci Željko Potočnjak i Milan Vuković,
članovi Vijeća, odlučujući u izbornom sporu o žalbama za zaštitu izbornog prava
Samostalne demokratske srpske stranke, Općinske organizacije Dvor, Hrvatske
stranke umirov­ljenika,
Općinske organizacije Dvor te Miloša Mrkobrade,
nositelja Nezavisne općinske liste, na sjednici održanoj 23. svibnja 2005.
godine, jednoglasno je donio

## ODLUKU

I. Usvajaju se žalbe Samostalne demokratske srpske
stranke (SDSS), Općinske organizacije Dvor, Hrvatske stranke umirovljenika
(HSU), Općinske organizacije Dvor, te Miloša Mrkobrade,
nositelja Nezavisne općinske liste za Općinsko vijeće Općine Dvor, protiv
rješenja Županijskog izbornog povjerenstva Sisačko-moslavačke županije, klasa:
013-01/05-01/01, urbroj: 2176/01-05-241 od 19.
svibnja 2005. godine.

II. Poništava se rješenje Županijskog izbornog
povjerenstva Sisačko-moslavačke županije, klasa: 013-01/05-01/01, urbroj: 2176/01-05-241 od 19. svibnja 2005. godine, u
dijelu točke 1. izreke u kojem se utvrđuje:

– broj mjesta u Općinskom vijeću Općine Dvor
koje su dobile kandidacijske liste;

– da je u Općinsko vijeće Općine Dvor izabrano
četrnaest (14) članova, a petnaesti (15.) član nije izabran.

III. Utvrđuje se da je na izborima za članove
Općinskog vijeća Općine Dvor, provedenima 15. svibnja 2005. godine, jedan (1)
član Općinskog vijeća Općine Dvor izabran s liste Hrvatske stranke
umirovljenika, a jedan (1) član Općinskog vijeća Općine Dvor s Nezavisne općinske
liste Miloša Mrkobrade, tako da Općinsko vijeće
Općine Dvor ima ukupno sedamnaest (17) članova, kako slijedi:

– četiri (4) člana izabranih s liste Hrvatske
demokratske zajednice,

– tri (3) člana izabrana s liste Samostalne
demokratske srpske stranke,

– dva (2) člana izabrana s koalicijske kandidacijske liste Hrvatske seljačke stranke, Hrvatske
narodne stranke i Liberalne stranke,

– dva (2) člana izabrana s liste
Socijaldemokratske partije Hrvatske,

– jedan (1) član izabran s Nezavisne općinske
liste Branislava Pavlovića,

– jedan (1) član izabran s Nezavisne općinske
liste Ćoje Stojana Krnjaića,

– jedan (1) član izabran s liste Hrvatske
stranke prava,

– jedan (1) član izabran s liste Srpske narodne
stranke,

– jedan (1) član izabran s liste Hrvatske stranke
umirovljenika,

– jedan (1) član izabran s Nezavisne općinske
liste Miloša Mrkobrade.

IV.  Ova
odluka objavit će se u »Narodnim novinama«.

```
Obrazloženje
```

```

```

1. Samostalna demokratska srpska stranka (SDSS),
Općinska organizacija Dvor, Hrvatska stranka umirovljenika (HSU), Općinska
organizacija Dvor i Miloš Mrkobrada, nositelj
Nezavisne općinske liste, podnijeli su zasebne žalbe protiv rješenja
Županijskog izbornog povjerenstva Sisačko-moslavačke županije (u daljnjem
tekstu: nadležni ŽIP), klasa: 013-01/05-01/01, urbroj:
2176/01-05-241 od 19. svibnja 2005. godine kojim su djelomično uvaženi
prigovori SDSS i HSU te je izmijenjena odluka Općinskog izbornog povjerenstva
Općine Dvor o utvrđivanju i objavljivanju rezultata glasovanja za izbor članova
Općinskog vijeća Općine Dvor, klasa: 013-03/05-01/01, urbroj:
2176/08-05-02-01-17 od 16. svibnja 2005. godine, u točkama II., III. i V. (u
daljnjem tekstu: odluka OIP-a).

2. U točki I. odluke OIP-a utvrđen je broj
glasova koje su pojedine kandidacijske liste dobile. U
točki II. odluke OIP-a utvrđuje se broj mjesta u Općinskom vijeću Općine Dvor
po kandidacijskim listama (ukupno 16 vijećnika):

1.         Hrvatska
demokratska zajednica – HDZ                     4
vijećnika

2.         Samostalna
demokratska srpska stranka – SDSS        3

3.         koalicijska
kandidacijska lista                                      2

            Hrvatska
seljačka stranka – HSS

            Hrvatska
narodna stranka – HNS

            Liberalna
stranka – LS

4.         Socijaldemokratska
partija Hrvatske – SDP                2

5.         Nezavisna
općinska lista – Branislav Pavlović              2

6.         Nezavisna
općinska lista – Ćoja Stojan
Krnjaić           1

7.         Hrvatska
stranka prava                                               1

8.         Srpska
narodna stranka – SNS                                   1

U točki III. odluke OIP-a poimenično se navode
izabrani članovi Općinskog vijeća. U točki IV. odluke OIP-a utvrđuje se da na
provedenim izborima nije osigurana zastupljenost pripadnika hrvatskog naroda,
sukladno članku 13. Zakona o izboru članova predstav­   ničkih tijela
jedinica lokalne i područne (regionalne) samouprave (»Narodne novine«, broj
33/01., 10/02. – odluka Ustavnog suda Republike Hrvatske, broj: U-I-39/2002,
155/02. – članak 43. stavak 2. Ustavnog zakona o pravima nacionalnih manjina,
45/03., 43/04. – odluka Ustavnog suda Republike Hrvatske, broj: U-I-2494/2002,
40/05., 44/05. – pročišćeni tekst; u daljnjem tekstu: Zakon o lokalnim
izborima) i članku 1. Statutarne odluke o broju vijećnika Općinskog vijeća
Općine Dvor iz hrvatskog naroda (Službeni vjesnik, broj 9/03 od 16. travnja
2003.) prema kojem članku u vijeću od petnaest (15) članova mora biti najmanje
pet (5) članova iz hrvatskog naroda. Budući da su na provedenim izborima
izabrana četiri (4) predstavnika hrvatskog naroda, radi ostvarivanja
odgovarajuće zastupljenosti hrvatskog naroda Općinsko izborno povjerenstvo
ocijenilo je da broj članova Općinskog vijeća treba povećati sukladno članku
10. stavku 2. Zakona o lokalnim izborima, te je utvrdilo, po redu prema
razmjernom uspjehu svake liste na izborima, da se petim predstav­nikom
hrvatskog naroda u Općinskom vijeću Općine Dvor smatra izabranim kandidat s
liste Hrvatske demokratske zajednice (HDZ).

U točki V. odluke OIP-a utvrđuje se da se nije
mogao dobiti konačan broj vijećnika izračunom na temelju članka 27. stavaka 1.
i 2. Zakona o lokalnim izborima, s obzirom na broj i razdiobu važećih glasova
koje su dobili Nezavisna općinska lista Branislava Pavlovića,
Nezavisna općinska lista Ćoje Stojana
Krnjaića, lista Hrvatske stranke prava i lista Srpske
narodne stranke. Stoga se pozivom na stavak 3. članka 27. Zakona o lokalnim
izborima utvrđuje da još jedno mjesto pripada Nezavisnoj općinskoj listi
Branislava Pavlovića jer je ta lista od svih u toj
točki navedenih lista dobila najviše glasova.

3. Protiv te odluke prigovor je podnijela
Samostalna demokratska srpska stranka (SDSS) smatrajući da je pogrešno utvrđeno
kako Općinsko vijeće Općine Dvor ima »brojiti« 16 vijećnika, kada ih prema
Statutu Općine Dvor treba biti 15. Osim toga smatra da bi prema D`Hondtovoj metodi mandat mogao jedino pripasti Hrvatu s kandidacijske liste Hrvatske stranke umirovljenika ili neke
druge stranke, a nikako s liste HDZ-a.

Prigovor je podnijela i Hrvatska stranka
umirovljenika (HSU) smatrajući u bitnom da ta stranka ima najviše prava da
petnaesti član Općinskog vijeća Općine Dvor (peti pripadnik hrvatskog naroda)
bude s njihove liste, konkretno Gordana Trajbar-Beronja, a sljedeći po redu eventualno može biti pripadnik
hrvatskog naroda s liste SDP-a. Također smatra pogrešnim utvrđenje o broju
vijećnika (16).

Prigovor na rezultate glasovanja podnio je i
Miloš Mrkobrada, nositelj Nezavisne općinske liste,
postavljajući pitanje »zašto?« na točku II. Odluke (16 vijećnika) i točku V.
(davanje drugog mandata Nezavisnoj općinskoj listi Branislava Pavlovića). O tom prigovoru nadležni ŽIP nije odlučivao,
jer prigovor nije pravodobno dostavljen nadležnom ŽIP-u te je protekao zakonom
propisani rok za odlučivanje o tom prigovoru (prigovor je u nadležnom ŽIP-u
zaprimljen 21. svibnja 2005.). Iz očitovanja nadležnog ŽIP-a od 21. svibnja
2005., proizlazi da je na dan 18. svibnja 2005., kada je prigovor putem
Općinskog izbornog povjerenstva telefaks uređajem proslijeđen nad­ležnom ŽIP-u, nadležni ŽIP imao poteškoća s neispravnim telefaksuređajem, te prigovor Miloša Mrkobrade
nije zaprimljen, a i nije moguće utvrditi je li prigovor tog dana doista
proslijeđen nadležnom ŽIP-u. Stoga je prigovor Miloša Mrkobrade
zajedno s njegovom žalbom nadležni ŽIP dostavio Ustavnom sudu na odlučivanje.

4. Osporenim rješenjem nadležni ŽIP je u točki
1. izreke, djelomično uvažavajući prigovore SDSS-a i HSU, izmijenio odluku
Općinskog izbornog povjerenstva pod točkom II., tako da ista glasi:

Broj mjesta u Općinskom vijeću Općine Dvor
dobile su kandidacijske liste kako slijedi:

1.         Hrvatska
demokratska zajednica – HDZ                     3

2.         Samostalna
demokratska srpska stranka – SDSS        3

3.         koalicijska
kandidacijska lista                                      2

            Hrvatska
seljačka stranka – HSS

            Hrvatska
narodna stranka – HNS

            Liberalna
stranka – LS

4.         Socijaldemokratska
partija Hrvatske – SDP                2

5.         Nezavisna
općinska lista – Branislav Pavlović              1

6.         Nezavisna
općinska lista – Ćoja Stojan
Krnjaić           1

7.         Hrvatska
stranka prava                                               1

8.         Srpska
narodna stranka – SNS                                   1

Nadležni ŽIP je točku III. odluke OIP-a
izmijenio na način da je slijedom rezultata koje su ostvarile kandidacijske liste utvrdio da je u Općinsko vijeće Općine
Dvor izabrano četrnaest (14) članova (poimenično naznačenih), dok petnaesti
(15.) član nije izabran.

Točkom 2. izreke osporenog rješenja brisao je u
cijelosti točku V. odluke OIP-a.

Točkom 3. izreke osporenog rješenja utvrdio je i
objavio da je u Općinsko vijeće Općine Dvor izabran predstavnik hrvatskog
naroda s kandidacijske liste Hrvatske demokratske
zajednice, »čime je osigurana zastupljenost pripadnika hrvatskog naroda u tom predstav­ničkom tijelu, koji na
taj način brojčano postaje petnaesti (umjesto šesnaesti) član«.

U preostalom dijelu odluka OIP-a ostala je
neizmijenjena.

Nadležni ŽIP je utvrdio da nisu ispunjeni uvjeti
da Općinsko vijeće Općine Dvor ima 16 vijećnika, pozvavši se na odredbe Statuta
Općine Dvor.

Prema ostvarenom broju glasova, nadležni ŽIP je
utvrdio izračun vijećnika prema D`Hondtovoj metodi:

Red. br.           br. glasova       br. vijećnika     lista

8.                     526                  3                      SDSS

1.                     476                  3                      HDZ

2.                     391                  2                      Koalicijska lista

                                                                       HSS,
HNS, LS

9.                     355                  2                      SDP

7.                     224                  1                      NL Branislav Pavlović

5.                     213                  1                      NL Ćoja Stojan Krnjaić

3.                     188                  1                      HSP

10.                   150                  1                      SNS

4.                     145                  0                      HSU

6.                     145                  0                      NL Miloš Mrkobrada

Budući da su liste Hrvatska stranka
umirovljenika (HSU) i Nezavisna općinska lista Miloša Mrkobrade
dobile jednak broj glasova, to jest po 145, a D`Hondtovom
metodom ni jedna od tih dviju lista nije dobila petnaesti mandat, nadležni ŽIP
je u tom dijelu izmijenio odluku OIP-a, te utvrdio da je u Općinsko vijeće
Općine Dvor izabrano 14 vijećnika.

Prigovore u svezi s petim predstavnikom
hrvatskog naroda izabranim s liste Hrvatske demokratske zajednice (HDZ)
ocijenio je neosnovanima. Pozvavši se na odredbe članaka 10. stavka 2. i 13.
stavka 3. Zakona o lokalnim izborima, nadležni ŽIP ističe da je Hrvatska
demokratska zajednica (HDZ) dobila više glasova od ostalih kandidacijskih
lista (a Hrvatska stranka umirovljenika (HSU) i Nezavisna lista Miloša Mrkobrade nisu ušle u Općinsko vijeće Općine Dvor), pa je
stoga pravilno peti predstavnik hrvatskog naroda izabran s kandidacijske
liste HDZ-a.

5. Samostalna demokratska srpska stanka (SDSS) i
Hrvatska stranka umirovljenika (HSU) u žalbi Ustavnom sudu u bitnome ponavljaju
navode iz prigovora koji se odnose na izbor petog predstavnika hrvatskog naroda
s liste Hrvatske demokratske zajednice (HDZ).

Miloš Mrkobrada,
nositelj Nezavisne općinske liste, u žalbi ističe da o njegovom prigovoru
nadležni ŽIP nije odlučio. Smatra da nije bilo potrebe D`Hondtovom
metodom dijeliti glasove budući da su sve liste prešle izborni prag. Ističe
nadalje da je, zbog različitih rezultata izbora iznesenih u odluci Općinskog
izbornog povjerenstva i rješenju nadležnog ŽIP-a, ponovo pregledao zapisnike sa
svih biračkih mjesta te utvrdio da je Hrvatska stranka umirovljenika (HSU)
dobila 144 glasa, slijedom čega je pogrešan zaključak nadležnog ŽIP-a da
petnaestog člana Općinskog vijeća nije bilo moguće izabrati. Također smatra da
je nadležni ŽIP pogrešno protumačio odredbe članka 10. Zakona o lokalnim
izborima, jer matematičkim izračunom, razmjerno, taj mandat nije mogao dobiti
kandidat s liste Hrvatske demokratske zajednice (HDZ).

*Žalbe su
djelomično osnovane.*

6. Ustavni sud utvrđuje da Miloš Mrkobrada, nositelj Nezavisne općinske liste, ima pravo
podnijeti žalbu Ustavnom sudu kao podnositelj prigovora, sukladno odredbi
članka 60. Zakona o lokalnim izborima, iako o njegovom prigovoru nadležni ŽIP
nije riješavao niti je moguće utvrditi je li njegov
prigovor pravodobno proslijeđen nadležnom ŽIP-u.

Razmatrajući žalbene navode i prigovor tog
žalitelja Sud je utvrdio da pitanje pogrešnog zbrajanja glasova žalitelj iznosi
po prvi put tek u žalbi opravdavajući to ponovnim pregledom zapisnika s
biračkih mjesta. Ističe da je ponovno pregledao zapisnike s biračkih mjesta
budući da se u odluci Općinskog izbornog povjerenstva i rješenju nadležnog
ŽIP-a navode različiti rezultati izbora. Usporedbom navedenih akata Ustavni sud
je utvrdio da je broj glasova koje su dobile pojedine liste jednako naznačen u
oba akta. Osim toga, uvidom u zapisnike sa svih 12 biračkih mjesta na području
Općine Dvor i zapisnik o radu biračkog odbora za raseljene birače (biračko
mjesto u Vukovaru), Ustavni sud je utvrdio da je Hrvatska stranka umirovljenika
dobila 145 glasa, jednako kao i Nezavisna općinska lista Miloša Mrkobrade.

7. Prema odredbi članka 27. stavka 4. Zakona o
lokalnim izborima (pročišćeni tekst) pravo na sudjelovanje u diobi mjesta u predstavničkom
tijelu jedinice imaju liste koje na izborima dobiju najmanje 5% važećih glasova
birača. Zakonski izborni prag predstav­lja najmanju razinu potpore birača, odnosno najmanji broj
važećih glasova birača što ga kandidacijske liste
moraju dobiti na izborima da bi ostvarile pretpostavke za sudjelovanje u
konačnom postupku raspodjele mandata, koji se, nakon utvrđivanja broja važećih
glasova za svaku listu koja je prešla izborni prag, provodi primjenom D`Hondtove metode preračunavanja glasova u mandate.

Prema odredbi članka 27. stavka 2. Zakona o
lokalnim izborima (pročišćeni tekst) dioba dobivenih važećih glasova u
vijećničke mandate odvija se u dvije faze – ukupan broj važećih glasova koje je
dobila svaka pojedina lista dijeli se s brojevima od 1 do zaključno broja
koliko se članova predstavničkog tijela jedinice bira na izborima (u konkretnom
slučaju 15); od svih dobivenih rezultata posloženih
po veličini od najvećeg prema manjem, posljednji po redu (u konkretnom slučaju
15.) jest zajednički djelitelj kojim se u drugoj fazi dijeli ukupan broj
glasova svake kandidacijske liste:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Dobiven broj glasova dijeli se s brojem: | HDZ | HSS  HNS | HSP | HSU | NL Krnjaić | NL  Mrkobrada | NL  Pavlović | SDSS | SDP | SNS |
| 1 | 476,00 | 391,00 | 188,00 | 145,00 | 213,00 | 145,00 | 224,00 | 526,00 | 355,00 | 150,00 |
| 2 | 238,00 | 195,50 | 94,00 | 72,50 | 106,50 | 72,50 | 112,00 | 263,00 | 177,50 | 75,00 |
| 3 | 158,66 | 130,33 | 62,66 | 48,33 | 71,00 | 48,33 | 74,66 | 175,33 | 118,33 | 50,00 |
| 4 | 119,00 | 97,75 | 47,00 | 36,25 | 53,25 | 35,25 | 56,00 | 131,50 | 88,75 | 37,50 |
| 5 | 95,20 | 78,20 | itd. | itd. | itd. | itd. | itd. | 105,20 | 71,00 | itd. |
| 6 | 79,33 | 65,16 |  |  |  |  |  | 87,66 | itd. |  |
| 7 | itd. | itd. |  |  |  |  |  | itd. |  |  |

U konkretnom slučaju petnaesti po veličini,
dakle zajednički djelitelj, jest broj 145:

|  |  |  |
| --- | --- | --- |
| SDSS | – | 526: 145 = 3,62 |
| HDZ | – | 476: 145 = 3,28 |
| HSS-HNS-LS | – | 391: 145 = 2,69 |
| SDP | – | 355: 145 = 2,44 |
| NL Pavlović | – | 224: 145 = 1,54 |
| NL Krnjaić | – | 213: 145 = 1,46 |
| HSP | – | 188: 145 = 1,29 |
| SNS | – | 150: 145 = 1,03 |
| HSU | – | 145: 145 = 1,00 |
| NL Mrkobrada | – | 145: 145 = 1,00 |

U postupku raspodjele dobivenih glasova u
mandate nadležni ŽIP pravilno je utvrdio da je SDSS osvojio tri (3) vijećnička
mandata, HDZ tri (3) vijećnička mandata, HSS-HNS-LS dva (2) vijećnička mandata,
SDP dva (2) vijećnička mandata, NL Branislava Pavlovića,
NL Ćoje Stojana Krnjaića, HSP i SNS po jedan (1) vijećnički mandat. Nadalje
je pravilno utvrdio činjenicu da dvije liste (HSU i NL Miloša Mrkobrade) imaju jednak broj glasova (145), pri čemu je
broj 145 ujedno i zajednički djelitelj iz članka 27. stavka 2. Zakona o
lokalnim izborima, pa postoji dvojba kojoj od tih dviju lista dodijeliti
preostali mandat.

Za određivanje liste s koje će biti izabran
petnaesti (15.) vijećnik u konkretnom slučaju nije bilo moguće primijeniti ni
dopunsko zakonsko mjerilo za diobu dobivenih važećih glasova u mandate,
propisano člankom 27. stavkom 3. Zakona o lokalnim izborima (pročišćeni tekst),
koji glasi:

»Ako su važeći glasovi tako podijeljeni da se ne
može utvrditi koja bi od dvije ili više lista dobila jedno mjesto ili još jedno
mjesto u predstavničkom tijelu, ono pripada onoj listi koja je dobila više
glasova.«

Navedeno zakonsko mjerilo u konkretnom slučaju
nije primjenjivo stoga što su dvije liste (HSU i NL Miloša Mrkobrade)
dobile jednak broj važećih glasova, istovjetan zajedničkom djelitelju, pa obje
imaju jednako pravo na petnaesto (15.) vijećničko mjesto u Općinskom vijeću
Općine Dvor.

S obzirom da u Zakonu o lokalnim izborima nije
sadržano pravilo postupanja u slučaju kad za isto mjesto u predstavničkom
tijelu konkuriraju dvije (ili više) lista, jer su dobile jednak broj važećih
glasova birača, koji broj je ujedno i zajednički djelitelj iz članka 27. stavka
2. Zakona o lokalnim izborima (pročišćeni tekst), Ustavni sud je tu zakonsku
pravnu prazninu popunio analognom primjenom odgovarajućih izbornopravnih
pravila sadržanih u članku 10. Zakona o lokalnim izborima (pročišćeni tekst) o
povećanju broja članova predstavničkog tijela, te svoje stajalište detaljno
obrazložio u odluci broj: U-VIIA-2209/2005 (U-VIIA-2246/2005) od 22. svibnja
2005. godine.

Analognom primjenom tog zakonskog pravila u
konkretnoj pravnoj situaciji osigurava se da svaka lista, koja sudjeluje u
podjeli vijećničkih mandata, za jednak broj dobivenih važećih glasova (u ovom
slučaju taj broj odgovara zajedničkom djelitelju od 145 dobivenih važećih
glasova) ima pravo na jedno mjestu u Općinskom vijeću Općine Dvor.

Slijedom tog stajališta Suda, a imajući u vidu
činjenično stanje u konkretnom slučaju, Ustavni sud utvrđuje da Hrvatska
stranka umirovljenika i Nezavisna općinska lista Miloša Mrkobrade
imaju pravo na po jedno mjesto u Općinskom vijeću Općine Dvor.

8. Prema odredbi članka 10. stavka 1. Zakona o
lokalnim izborima (pročišćeni tekst) istodobno s utvrđivanjem rezultata
glasovanja za predstavnička tijela jedinica lokalne i područne (regionalne)
samouprave, nadležno izborno povjerenstvo utvrđuje i objavljuje je li na
provedenim izborima osigurana zastupljenost nacionalnih manjina. Ako se utvrdi
da (nakon postupka podjele mandata, opisanog u točki 8. obrazloženja ove
Odluke) nije postignuta odgovarajuća zastupljenost predstavnika nacionalnih
manjina, broj članova predstavničkog tijela jedinice povećat će se do broja
koji je potreban da bi odgovarajuća zastupljenost bila ostvarena, a izabranima
će se smatrati oni pripadnici određene manjine koji su bili kandidirani na
izbornim listama, a nisu izabrani, po redu prema razmjernom uspjehu svake liste
na izborima (članak 10. stavak 2.).

Ustavni sud ocijenjuje
pravilnim tumačenje navedenih odredbi od strane nadležnog ŽIP-a, te u tom
dijelu smatra navode žalbi neosnovanima.

Naime, polazeći od utvrđenja Općinskog izbornog
povjerenstva i nadležnog ŽIP-a o tome da na izborima nije osigurana
zastupljenost pripadnika hrvatskog naroda, pravilno je utvrdio nadležni ŽIP da
je redoslijed kandidacijskih lista, onih na kojima se
nalaze pripadnici hrvatskog naroda, prema razmjernom uspjehu svake liste takav,
da je najveći broj glasova (476) dobila lista HDZ, s čije liste se kandidat
(četvrti na listi) ima smatrati izabranim petim predstav­nikom
hrvatskog naroda.

9. Slijedom iznijetog, Ustavni sud je, na
temelju članka 128. alineje 9. Ustava, te članka 87. alineje 3. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst), odlučio kao u izreci.

10. Odluka o objavi temelji se na odredbi članka
29. stavka 1. Ustavnog zakona o Ustavnom sudu Republike Hrvatske.

Broj: U-VIIA-2249/2005

Zagreb, 23. svibnja 2005.

USTAVNI SUD REPUBLIKE HRVATSKE

Predsjednik Vijeća

**mr****. sc. Nevenka Šernhorst**, v. r.

Odluka, NN 66/2005-1319